IZVEDBENI SKLEP KOMISIJE (EU) 2020/1567

z dne 26. oktobra 2020

o finančni podpori za razvoj stalne enote evropske mejne in obalne straže v skladu s členom 61 Uredbe (EU) 2019/1896 Evropskega parlamenta in Sveta

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/1896 Evropskega parlamenta in Sveta z dne 13. novembra 2019 o evropski mejni in obalni straži ter razveljavitvi uredb (EU) št. 1052/2013 in (EU) 2016/1624 (1) ter zlasti člena 61(4) Uredbe,

ob upoštevanju naslednjega:

(1) Uredba (EU) 2019/1896 določa okrepitev mandata Evropske agencije za mejno in obalno stražo (v nadaljnjem besedilu: Agencija) ter zagotavljanje potrebnih zmogljivosti v obliki stalne enote evropske mejne in obalne straže (v nadaljnjem besedilu: stalna enota).

(2) Stalna enota naj bi vključevala operativne uslužbence, ki jih prispevajo države članice. Da bi države članice lahko prispevale take uslužbence, je primerno vzpostaviti finančni sistem, ki naj bi podpiral razvoj ustreznih človeških virov.

(3) Finančno podporo bi bilo treba zagotoviti v obliki letnega plačila, ki ga Agencija izplača državam članicam po koncu leta N. Agencija bi morala imeti tudi možnost, da na podlagi zahtevka države članice dodeli predplačilo pred koncem leta N.

(4) V točkah (a), (b) in (c) člena 61(1) Uredbe (EU) 2019/1896 so določene formule za izračun letnega plačila za različne kategorije operativnih uslužbencev stalne enote. Finančna podpora, ki se dodeli, se v veliki meri določi glede na stopnjo vključenosti držav članic v stalno enoto za kategoriji uslužbencev 2 in 3. V sistem finančne podpore bi bilo treba vključiti tudi mehanizem za nadomestilo, ki ga v nekaterih primerih prejmejo nacionalne službe držav članic, iz katerih se bodo zaposlili statutarni uslužbenci Agencije (v nadaljnjem besedilu: financiranje za kategorijo 1).

(5) Formule za izračun letnega plačila bi morale temeljiti na referenčnem znesku iz člena 61(2) Uredbe (EU) 2019/1896.

(6) Zaradi poenostavitve in učinkovitega usklajevanja bi morala vsaka država članica imenovati osrednji nacionalni organ, odgovoren za upravljanje finančne podpore. Kot osrednji nacionalni organ se lahko imenuje tudi nacionalna kontaktna točka, imenovana v skladu s členom 13 Uredbe (EU) 2019/1896.

(7) Za lažjo pripravo zahtevkov za plačila bi morala Agencija državam članicam zagotoviti ustrezne informacije, zlasti informacije o referenčnih zneskih in številu oseb, ki jih Agencija zaposli iz nacionalnih služb.

(8) Za nadomestitev naložb držav članic v usposabljanje novih uslužbencev, ki nadomestijo uslužbence, ki odidejo iz nacionalnih služb, bi morala Agencija upoštevati le uslužbence, ki so prekinili institucionalno razmerje z zadevnimi nacionalnimi organi ali ga začasno ustavili v času zaposlitve v Agenciji.

(9) Za izpolnitev pogojev v zvezi s financiranjem za kategorijo 2 operativnih uslužbencev bi bilo treba dejansko povečanje skupnega števila nacionalnih mejnih policistov meriti glede na stanje na dan 30. aprila 2019, tj. dan po tem, ko sta Evropski parlament in Svet dosegla politični dogovor o besedilu, ki je postalo Uredba (EU) 2019/1896. Pri izračunu bi bilo treba upoštevati skupno število uslužbencev v vseh glavnih organih, ki sistematično prispevajo v stalno enoto evropske mejne in obalne straže v okviru dodelitev, v primeru organov, ki imajo širša pooblastila kot operativne dejavnosti Agencije, podprte prek stalne enote, pa skupno število uslužbencev v ustreznih subjektih znotraj teh organov, ki prispevajo v okviru dodelitev.

(10) Države članice bi morale imeti vzpostavljene mehanizme in postopke za preprečevanje nepravilnosti in goljufij v okviru sistema finančne podpore. Da bi čim bolj omejili upravno breme in s tem povezane stroške, bi morali biti taki postopki in mehanizmi ciljno usmerjeni glede na ocene tveganja.

(11) V zvezi s ciljem podpiranja pripravljenosti držav članic, da prispevajo v stalno enoto, je pomembno, da je finančna podpora čim prej dejansko na voljo. Zato bi moral ta sklep začeti veljati že dan po objavi v Uradnem listu Evropske unije.

(12) Ta sklep predstavlja razvoj določb schengenskega pravnega reda, pri katerih Irska v skladu s Sklepom Sveta 2002/192/ES (2) ne sodeluje; Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

(13) Ta sklep za Islandijo in Norveško predstavlja razvoj določb schengenskega pravnega reda v smislu Sporazuma med Svetom Evropske unije in Republiko Islandijo ter Kraljevino Norveško o pridružitvi obeh k izvajanju, uporabi in razvoju schengenskega pravnega reda, ki spadajo na področje iz točke A člena 1 Sklepa Sveta 1999/437/ES (3).

(14) Ta sklep za Švico predstavlja razvoj določb schengenskega pravnega reda v smislu Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, ki spadajo na področje iz točke A člena 1 Sklepa Sveta 1999/437/ES v povezavi s členom 3 Sklepa Sveta 2008/146/ES (4).

(15) Ta sklep za Lihtenštajn predstavlja razvoj določb schengenskega pravnega reda v smislu Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, ki spadajo na področje iz točke A člena 1 Sklepa Sveta 1999/437/ES v povezavi s členom 3 Sklepa Sveta 2011/350/EU (5).

(16) Ta sklep predstavlja akt, ki temelji na schengenskem pravnem redu oziroma je z njim kako drugače povezan v smislu člena 3(1) Akta o pristopu iz leta 2003 in člena 4(1) Akta o pristopu iz leta 2005 ter člena 4(1) Akta o pristopu iz leta 2011.

(17) Ukrepi iz tega sklepa so v skladu z mnenjem Odbora za evropsko mejno in obalno stražo –

SPREJELA NASLEDNJI SKLEP:

POGLAVJE 1

SPLOŠNE DOLOČBE

Člen 1 Opredelitev pojmov V tem sklepu se uporabljajo naslednje opredelitve pojmov: (1) „korekcijski koeficient“ pomeni odstotek, ki se uporablja za plačila uslužbencem na delu v tujini, da se prilagodijo razlike v ravni cen potrošniškega blaga in storitev v kraju zaposlitve glede na izhodiščno mesto, kot ga je določil Eurostat (6); (2) „leto N“ pomeni leto od 1. januarja do 31. decembra, v katerem mora država članica izpolniti pogoje iz člena 61(3) Uredbe (EU) 2019/1896, da bi bila upravičena do prejemanja finančne podpore; (3) „letno plačilo“ pomeni plačilo, ki ga Agencija zadevni državi članici izplača po koncu leta N; (4) „predplačilo“ pomeni plačilo, ki ga Agencija zadevni državi članici izplača pred koncem leta N pred letnim plačilom; (5) „skupno število nacionalnih mejnih policistov“ pomeni skupno število uslužbencev v posebnih subjektih znotraj glavnih nacionalnih organov ali, kjer je ustrezno, skupno število uslužbencev v vseh glavnih nacionalnih organih, ki sistematično prispevajo v stalno enoto evropske mejne in obalne straže v okviru dodelitev v skladu s členom 56 Uredbe (EU) 2019/1896.

Člen 2 Obveščanje s strani Agencije 1. Agencija do 31. januarja leta N obvesti države članice o referenčnih zneskih za navedeno leto na državo članico, pri čemer upošteva ustrezni korekcijski koeficient. 2. Agencija pri izračunu referenčnih zneskov upošteva najnovejše razpoložljive ustrezne vrednosti za plačo pogodbenega uslužbenca v funkcionalni skupini III, razred 8, stopnja 1, prilagojene s korekcijskim koeficientom.

Člen 3 Ureditve v državah članicah 1. Države članice imenujejo osrednji nacionalni organ, odgovoren za upravljanje finančne podpore v skladu s členom 61 Uredbe (EU) 2019/1896. Država članica Agencijo obvesti o imenovanem osrednjem nacionalnem organu pred zahtevkom za prvo plačilo v skladu s členom 5(1), 6(1) ali 15(2). 2. Osrednji nacionalni organ je odgovoren za: (a) povezovanje z Agencijo glede spremljanja veljavnih pogojev iz člena 61(3) Uredbe (EU) 2019/1896; (b) zagotavljanje vseh ustreznih informacij Agenciji za upravljanje finančne podpore iz člena 61 Uredbe (EU) 2019/1896; (c) upravljanje zadev, povezanih s plačilom finančne podpore, vključno z zahtevki za predplačilo ali plačilo, ki se predložijo Agenciji, in prejemom ustreznih plačil od Agencije; (d) prerazporeditev plačil nacionalnim organom sorazmerno z njihovimi prispevki zaposlenih v stalno enoto, če je tako določeno v nacionalnih ureditvah.

Člen 4 Valuta Finančna podpora se izplača v eurih.

POGLAVJE 2

PODROBNA UREDITEV PLAČIL

Člen 5 Podrobna ureditev letnega plačila 1. Država članica lahko zahteva letno plačilo med 1. januarjem in 30. junijem leta N + 1. 2. Letno plačilo se izplača, če so bili v letu N izpolnjeni pogoji iz člena 61(3) Uredbe (EU) 2019/1896. Osrednji nacionalni organ lahko zahteva financiranje za kategorijo 2 operativnih uslužbencev le, če je zadevna država članica Agenciji zagotovila popolno poročanje za namene preverjanja dolgovanih zneskov v skladu s členom 61 Uredbe (EU) 2019/1896. 3. Letno plačilo vključuje eno ali več od naslednjega: (a) zneske iz člena 61(1)(a) Uredbe (EU) 2019/1896, izračunane kot 100 % referenčnega zneska, pomnoženega s številom operativnih uslužbencev, navedenih za leto N + 2 za dodelitev v skladu s Prilogo II k Uredbi (EU) 2019/1896 (v nadaljnjem besedilu: financiranje za kategorijo 2); (b) zneske iz člena 61(1)(b) Uredbe (EU) 2019/1896, izračunane kot 37 % referenčnega zneska, pomnoženega s številom operativnih uslužbencev, ki so bili dejansko napoteni v skladu s členom 57 v okviru omejitve, določene v Prilogi III, in v skladu s členom 58 v okviru omejitve, določene v Prilogi IV, kot je ustrezno (v nadaljnjem besedilu: financiranje za kategoriji 3 in 4); (c) zneske iz člena 61(1)(c) Uredbe (EU) 2019/1896, izračunane kot enkratno plačilo 50 % referenčnega zneska, pomnoženega s številom operativnih uslužbencev, ki jih je Agencija zaposlila kot statutarne uslužbence, ki so odšli iz nacionalnih služb (v nadaljnjem besedilu: financiranje za kategorijo 1).

Člen 6 Podrobna ureditev predplačila 1. Država članica lahko Agenciji predloži zahtevek za predplačilo za leto N, da bi podprla razvoj človeških virov, preden se izplača ustrezno letno plačilo. V zahtevku se jasno opredelijo kategorije uslužbencev, na katere se nanaša. Za financiranje za kategorijo 2 zahtevek vključuje dokazilo o ustreznem dejanskem povečanju števila uslužbencev v skladu s predlogo iz Priloge II. Tak zahtevek se lahko predloži med 1. julijem in 15. septembrom leta N. 2. Agencija izplača predplačilo, če so bili za obdobje med 1. januarjem in datumom zahtevka za predplačilo izpolnjeni pogoji iz člena 61(3) Uredbe (EU) 2019/1896. 3. Zahtevek za predplačilo se nanaša na znesek najmanj 50 000 EUR.

POGLAVJE 3

PODROBNA UREDITEV V ZVEZI S FINANCIRANJEM ZA KATEGORIJO 2

Člen 7 Pogoji v zvezi s financiranjem za kategorijo 2 1. Financiranje za kategorijo 2 za leto N se izplača samo pod pogojem, da države članice kumulativno povečajo skupno število nacionalnih mejnih policistov z zaposlitvijo novih uslužbencev v zadevnem obdobju. 2. Povečanje skupnega števila nacionalnih mejnih policistov v zadevni državi članici se izračuna letno s primerjavo števila uslužbencev na dan 31. decembra leta N in na dan 30. aprila 2019 v ustreznih subjektih zadevnih organov ali, kjer je ustrezno, v vseh glavnih nacionalnih organih, ki prispevajo v stalno enoto v okviru dodelitev. 3. Države članice Agencijo najpozneje do 29. novembra 2020 obvestijo o skupnem številu nacionalnih mejnih policistov na dan 30. aprila 2019, pri čemer uporabijo predlogo iz Priloge I.

Člen 8 Spremljanje veljavnih pogojev za financiranje za kategorijo 2 1. Države članice prek osrednjih nacionalnih organov zagotovijo ustrezne informacije, ki potrjujejo izpolnjevanje pogojev v zvezi s financiranjem za kategorijo 2 za leto N, pri čemer izpolnijo predlogo iz Priloge II. Agencija preveri ustrezne informacije v okviru ocene ranljivosti v letu N + 1. 2. Države članice zagotovijo, da so predložene informacije popolne in dovolj podrobne, da lahko Agencija preveri izpolnjevanje pogojev za financiranje za kategorijo 2. 3. Osrednji nacionalni organ ima na zahtevo dostop do vse relevantne dokumentacije, ki jo hranijo zadevni nacionalni organi in ki se lahko nanaša na upravljanje finančne podpore v skladu s členom 61 Uredbe (EU) 2019/1896.

Člen 9 Izterjava predplačila za kategorijo 2 1. Države članice ob predložitvi zahtevka za letno plačilo Agencijo obvestijo, če je bilo skupno dejansko povečanje števila uslužbencev v letu N manjše od števila, za katerega je država članica prejela predplačilo v letu N. 2. Agencija na podlagi informacij, ki jih je prejela od držav članic, v zvezi z revizijo ali kadar preverjanja, opravljena na podlagi ocene ranljivosti, izvedene v letu N + 1, pokažejo manjše skupno dejansko povečanje števila uslužbencev iz odstavka 1, izterja znesek, ki ustreza razliki, tako da zadevni državi članici izda bremepis. Agencija lahko v soglasju z državo članico odloči, da ne bo izterjala zneskov in da bo ustrezno prilagodila plačilo za naslednje leto.

POGLAVJE 4

PODROBNA UREDITEV V ZVEZI S FINANCIRANJEM ZA KATEGORIJI 3 IN 4

Člen 10 Pogoji v zvezi s financiranjem za kategoriji 3 in 4 1. Zneski za financiranje za kategoriji 3 in 4 se plačajo v celoti glede na število uslužbencev, ki so dejansko napoteni za neprekinjeno ali prekinjeno obdobje 120 dni v letu N. 2. Za napotitve, ki trajajo manj ali več kot 120 dni, se financiranje za kategoriji 3 in 4 izračuna sorazmerno na podlagi referenčnega obdobja 120 dni. 3. Sorazmerni izračun temelji na obračunski enoti, ki je enakovredna napotitvi enega člana ekipe za en dan v kateri koli operativni dejavnosti, ki jo izvaja stalna enota, vključno s potrebnimi potovalnimi dnevi.

Člen 11 Spremljanje veljavnih pogojev za financiranje za kategoriji 3 in 4 Agencija na podlagi svojih operativnih podatkov o napotitvah stalne enote preveri izpolnjevanje pogojev v zvezi s financiranjem za kategoriji 3 in 4.

Člen 12 Pogoji v zvezi s financiranjem za tehnično osebje 1. Kadar napotitev tehničnega osebja izjemoma presega najvišje nacionalne prispevke iz Priloge III k Uredbi (EU) 2019/1896, se izplača finančna podpora, če je tehnično osebje napoteno v skladu s členom 57 navedene uredbe v letu N. 2. Za napotitve, ki trajajo manj ali več kot 120 dni, se financiranje za tehnično osebje izračuna sorazmerno, kakor je določeno v členu 10(3).

Člen 13 Spremljanje veljavnih pogojev za financiranje za tehnično osebje Agencija na podlagi svojih operativnih podatkov o dejanskih napotitvah v skladu s členom 57 Uredbe (EU) 2019/1896 preveri izpolnjevanje pogojev v zvezi s tehničnim osebjem.

POGLAVJE 5

PODROBNA UREDITEV V ZVEZI S FINANCIRANJEM ZA KATEGORIJO 1

Člen 14 Pogoji v zvezi s financiranjem za kategorijo 1 1. Agencija obvesti osrednji nacionalni organ o uslužbencih, ki so odšli iz nacionalnih služb te države članice in začeli delati pri Agenciji v letu N. 2. Agencija pred obvestitvijo osrednjega nacionalnega organa od zadevnih uslužbencev pridobi potrditev, da so prekinili ali začasno ustavili institucionalno razmerje z zadevnimi nacionalnimi organi. 3. Agencija zagotovi informacije iz odstavka 1 do 31. januarja leta N + 1 na anonimiziran način, pri čemer navede zadevni nacionalni organ in število uslužbencev, ki izpolnjujejo pogoj iz odstavka 2.

POGLAVJE 6

KONČNE DOLOČBE

Člen 15 Posebna ureditev za leto 2020 1. Agencija do 12. novembra 2020 obvesti države članice o njihovih referenčnih zneskih za leto 2020, pri čemer upošteva ustrezne korekcijske koeficiente. 2. Države članice lahko predložijo zahtevek za predplačilo do 15. novembra 2020, če so Agencijo v skladu s členom 7(3) obvestile o skupnem številu nacionalnih mejnih policistov na dan 30. aprila 2019.

Člen 16 Začetek veljavnosti Ta sklep začne veljati dan po objavi v Uradnem listu Evropske unije.

V Bruslju, 26. oktobra 2020 Za Komisijo Predsednica Ursula VON DER LEYEN

(1) UL L 295, 14.11.2019, str. 1.

(2) Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

(3) Sklep Sveta 1999/437/ES z dne 17. maja 1999 o nekaterih izvedbenih predpisih za uporabo Sporazuma, sklenjenega med Svetom Evropske unije in Republiko Islandijo ter Kraljevino Norveško, v zvezi s pridružitvijo teh dveh držav k izvajanju, uporabi in razvoju schengenskega pravnega reda (UL L 176, 10.7.1999, str. 31).

(4) Sklep Sveta 2008/146/ES z dne 28. januarja 2008 o sklenitvi Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda v imenu Evropske skupnosti (UL L 53, 27.2.2008, str. 1).

(5) Sklep Sveta 2011/350/EU z dne 7. marca 2011 o sklenitvi Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, v zvezi z odpravo kontrol na notranjih mejah in prostim gibanjem oseb, v imenu Evropske unije (UL L 160, 18.6.2011, str. 19).

(6) Https://ec.europa.eu/eurostat/web/civil-servants-remuneration/correction-coefficients.